Predkladacia  správa

Materiál predkladá Ministerstvo pôdohospodárstva SR (ďalej len „ministerstvo“) na základe prijatého uznesenia vlády SR č. 1077 z 12. decembra 2007 k návrhu na zrušenie uznesenia vlády Slovenskej republiky č. 86 z 31. januára 2007 a uznesenia vlády Slovenskej republiky č. 372 z 25. apríla 2007, ktorým vláda SR zobrala na vedomie v bode
A.1. ďalší postup ministerstiev a ostatných ústredných orgánov štátnej správy SR podľa zákona č. 92/1991 Zb. o podmienkach prevodu majetku štátu na iné osoby v znení neskorších predpisov pri udeľovaní predchádzajúceho súhlasu štátnym podnikom a Slovenskému pozemkovému fondu na uzavieranie zmlúv o prevode vlastníctva majetku štátu, ktorý štátne podniky a Slovenský pozemkový fond spravujú,
A.2. ďalší postup ministerstiev a ostatných ústredných orgánov štátnej správy SR podľa zákona NR SR č. 278/1993 Z. z. o správe majetku štátu v znení neskorších predpisov pri prevodoch prebytočného nehnuteľného majetku štátu a pri zámenách nehnuteľného majetku štátu a prevodoch majetku štátu na základe uplatneného práva prednostnej kúpy majetku štátu alebo zákonného predkupného práva,
A.3. ďalší postup Ministerstva hospodárstva SR podľa zákona č. 92/1991 Zb. o podmienkach prevodu majetku štátu na iné osoby v znení neskorších predpisov pri udeľovaní súhlasu likvidátorom štátnych podnikov na iný spôsob speňaženia majetku ako predajom na verejnej dražbe a pri prevodoch majetku štátu podľa § 47c ods. 2 a 3 zákona č. 92/1991 Zb. o podmienkach prevodu majetku štátu na iné osoby v znení neskorších predpisov,
	a zároveň uložila v bode
            B.1. ministrom a predsedom ostatných ústredných orgánov štátnej správy SR                        informovať vládu o postupe ministerstiev a ostatných ústredných orgánov                       štátnej správy SR podľa bodov A.1., A.2. a  A.3. tohto uznesenia polročne.
Predložený materiál obsahuje informáciu o postupoch  ministerstva uplatňovaných pri prevodoch majetku štátu v prvom polroku 2009 podľa bodu A.1., A.2. a A.3. uznesenia vlády SR   č. 1077 z 12. decembra 2007.  
Ministerstvo na základe citovaného uznesenia vlády Slovenskej republiky predkladá vláde Slovenskej republiky podrobnejšiu informáciu o postupe podľa § 45,  § 45a, § 47b  zákona       č. 92/1991 Zb. o podmienkach prevodu majetku štátu na iné osoby v znení neskorších predpisov pri udeľovaní predchádzajúceho súhlasu štátnym podnikom a Slovenskému pozemkovému fondu na uzavieranie zmlúv o prevode vlastníctva nepotrebného majetku štátu, ktorý štátne podniky a Slovenský pozemkový fond spravujú. 
Ministerstvo zároveň predkladá informáciu o postupe podľa zákona Národnej rady Slovenskej republiky č. 278/1993 Z. z. o správe majetku štátu v znení neskorších predpisov pri prevodoch prebytočného nehnuteľného majetku štátu a pri zámenách nehnuteľného majetku štátu a prevodoch majetku štátu na základe uplatneného práva prednostnej kúpy majetku štátu alebo zákonného predkupného práva.
V materiáli sú uvedené príslušné právne predpisy a interné riadiace akty ministerstva, podľa ktorých ministerstvo postupuje.
 	V prílohách materiálu č. 1 až 22 je spracovaný prehľad ministerstvom udelených predchádzajúcich súhlasov na uzatvorenie kúpnych zmlúv na prevod majetku štátu podľa § 45a zákona č. 92/1991 Zb. o podmienkach prevodu majetku štátu na iné osoby v znení neskorších predpisov za obdobie od 1. januára 2009 do 30. júna 2009. 
	V prílohe č. 23 je spracovaný prehľad o odplatnom prevode vlastníctva prebytočného nehnuteľného majetku štátu podľa zákona NR SR č. 278/1993 Z. z. o správe majetku štátu v znení neskorších predpisov, ktoré Ministerstvo pôdohospodárstva SR zaslalo na odsúhlasenie Ministerstvu financií SR za obdobie od 1. januára 2009 do 30. júna 2009 a ktoré boli Ministerstvom financií SR odsúhlasené.
Materiál má informatívny charakter, z uvedeného dôvodu nebol predložený na medzirezortné  pripomienkové konanie.
Materiál nemá priamy ekonomický alebo environmentálny vplyv, ani vplyv na zamestnanosť, štátny rozpočet, podnikateľské prostredie alebo informatizáciu spoločnosti.